Fotbaliştii naţionalei Angliei vor purta tricouri fără nume în repriza a doua a meciului amical de marţi cu Belgia, de pe stadionul Wembley, pentru a creşte gradul de sensibilizare cu privire la simptomele bolii Alzheimer, informează Reuters.
Numele vor "dispărea" de pe tricourile jucătorilor când aceştia se vor întoarce pe teren după pauză, pentru a demonstra cum persoanele cu demenţă pot pierde amintiri preţioase. Iniţiativa face parte din parteneriatul Federaţiei engleze de fotbal (FA) cu Societatea Alzheimer.
"Sperăm nu numai să încurajăm fanii să facă donaţii pentru cercetarea noastră de diagnosticare timpurie, ci şi să îi susţină pe cei dragi la fel de mult pe cât îşi susţin echipa de fotbal", a declarat Kate Lee, CEO al Societăţii Alzheimer, într-un comunicat.
"Aceasta înseamnă să facă primii paşi cruciali pentru a obţine un diagnostic dacă bănuiesc că un om la care ţin ar putea fi afectat", a spus ea.